ВЕЖБЕ ПАМЋЕЊА И ПАЖЊЕ

Како бисмо припремили дете на обaвезе које га очекују током година, потребно је што раније правилно стимулисати дете како би развило визуалну перцепцију, пажњу, али и памћење.

Ове вежбице можете радити са децом већ од треће године, само прилагодите сложеност задатака узрасту детета.

Визуална перцепција служи за разумевање, анализирање и интерпретирање околине. Добра визуална перцепција смањује збуњеност детета, те га поставља "чврсто на ноге" у ситуацијама које га очекују.

Један од најједноставнијих задатака за развој визуалне перцепције је уочавање сличног, истог и различитог, као и уочавање разлика на сликама.

Уколико се визуална подела не развије на време, могуће су друге потешкоће, као нпр.тешкоће у читању графички сличних речи различитог значења (сир - рис).

**Вежбе визуалног памћења или визуалне меморије**

Развој визуалног памћења нам помаже да призовемо из сећања оно што смо искуствено проживели.

• Одлична вежба за развој визуалне меморије је показивање слика детету, и то тачно одређеним редоследом. Након тога, понудите детету те исте слике, а дете мора погодити и упамтити тачан редослед.

• Такође одлична вежба за визуалну меморију је и показивање слике на минут-две, а након тога тражите да дете опише слику са што више детаља. Претворите то у игру, па ће онај који запамти више детаља бити победник.

• Описујте предмете који вас окружују, а дете мора погодити о којем предмету се ради. Замените улоге, у циљу различите перспективе и доживљаја.

**Вежбе пажње**

Да бисте са дететом успешно реализовали било коју активност, један од основних предуслова је развијена пажња.

У последње време све је већи број деце којима је потребна помоћ при томе. Пажња се може квалитетно развијати кроз осећај ритма, који је битан и за развој комуникацијских способности.

• Задајте детету ритам рукама, тапшањем, ударањем ногама о под, штапићима, а дете нека га понавља.

• Одлична вежба за развијање пажње, посебно за моторички повишено активну децу је "игра" кад се дете креће по простору, а мора стати само на одређени знак или звук (на остале сигнале не мења понашање). Та се вежба може користити и у групи.

• "Избаци уљеза" је омиљена међу децом, а такође служи за развијање пажње.

• Прецртавање је одлична вежба не само за развој графомоторике, већ и запажњу.

• Игре попут "Лети, лети" и "Дан - ноћ" такође могу побољшати пажњу вашег детета.

**Вежбе памћења**

Кад сте већ развили пажњу детета, битно је порадити и на његовом памћењу.

Вежбе за развој памћења пуно су забавније у групи, а осим тога, група додатно мотивише појединца на труд и доказивање.

• Играјте игре проширивање реченице, тако да свака особа додаје по једну реч у реченицу.

• Нпр:.Данас – Данас смо – Данас смо били – Данас смо били у – Данас смо били у парку.

• Игра"Поквареног телефона" је врло позната а такође и корисна за развој меморије и пажње.

• Покажите детету неколико различитих предмета на неколико секунди, па сконите један. Најбоље је да број предметa не буде мањи од 5, и не већи од девет. Дете мора погодити што недостаје.

• Покажите детету слику богату детаљима, а након тога дете мора што прецизније описати целу слику. Можете направити и копију слике, а дете треба залепити изрезане сличице на празна места или можете направити личне пузле.

Покушајте, будите доследни и резултати ће се брзо показати.

Данијела Ракић

Стручни сарадник логопед